Amir Timur

**Amir Timur** (1320-an – 17/18 Februari 1405), nyang geuturi cit deungon nan **Tamerlane** atawa **Temur Lenk**, nakeuh sidroe penakluk ketorunan Turko-Mongol, peumeurèntah phôn Dinasti Timurid, ngon ureuëng peudong Keurajeuën Timuriyah, nyang jikuasa wilayah Afghanistan, Iran, ngon Asia Teungoh jinoe. Gobnyan hana tom talô lam prang dan geuanggap seubagoe salah sidroe peumimpin militè ngon ahli siasat nyang paléng hayeue lam tareh, meunan cit salah sidroe nyang paléng keujam ngon meubahaya. Timur geuanggap cit seubagoe peulindông seni nyang rayek, saweueb gobnyan na meuhubông ngon ureueng caröng ngon penyair lagèe ibn Khaldun, Hafez, ngon Hafiz-i Abru. Masa peumeurèntahan gobnyan jeuet keu seubab teuka Renaissance Timurid.

Gobnyan lahé lam konfederasi Mongol nyang ka meuturkisasi dari sukèë Barlas di Transoxiana (jinoë di Uzbekistan) bak thôn 1320-an, Timur ka geukuwasa Khanat Chagatai blah barat bak thôn 1370 dan dari sinan gobnyan geupimpin meupadum boh prang militè nyang geupeutalô para Khan Grombolan Meuh, Keurajeuën Mamluk di Meusé ngon Suriah, Keurajeuën Utsmaniyah nyang teungoh meukeumang, meunan cit Keurajeuën Delhi di Semenanjong India, deungon nyan gobnyan jeuet keu peumimpén nyang paléng meukuasa di dônya moseulém. Peunaklokan-peunaklokan nyan jeuet keu seubab teubentuk Keurajeuën Timurid, nyang meupicah hana trép lheueh gobnyan meuninggai. Gobnyan geumeututô padum-padum boh basa, termasôk basa Turki Karluk Chagatai (asai usoi basa Uzbek ngon Uyghur jameun jinoe), meunan cit Basa Mongolia Klasik ngon Parsi Barô, nyang geunguy keu surat-meurat diplomatik.

Timur nakeuh penakluk nomadik rayek nyang paleng akhé di Tanôh Eurasia, dan keurajeun jih ka jipeusiap jalan keu bangket keurajeun-keurajeun Éseulam meuseunjata apui nyang leubeh teuatô dan langgeng bak abad keu-16 ngon keu-17. Timur nakeuh keturunan Turki ngön Mongol, dan, bahpih mungkén kon keturunan langsong nibak salah saboh pihak, gobnyan na indatu nyang saban ngon Jenghis Khan nibak blah ayah, bahpih na padum-padum droë ureueng karang nyang peugah mak gobnyan mungkén keturunan Khan. Jih nyan deungön trang jimeu-useuha keu jipeuudep keulayi warisan Jenghis Khan dan jianggab droe jih seubagoe ureueng nyang peupuléh Keurajeuen Mongol. Meunurot Gérard Chaliand, Timur jianggab droe jih seubagoe ahli waréh Genghis Khan.

Timur geupeunan droe gobnyan seubagoe "Peudeuëng Islam". Gobnyan nakeuh sidroe ureueng nyang dukông agama ngon seni, tapi bak thôn-thôn keuneulheueh udep gobnyan geupeunan droe seubagoe ghazi (bahsa Arab: غازي, romanisasi: ghāzī, makna harfiah: 'pahlawan agama'). Bak akhé masa peurèntah jih, Timur ka meuhasé geukuwasa mandum sisa-sisa Keurajeuën Chagatai, Ilkhanate, ngon Golden Horde, dan bahkan ka geucuba peupuléh dinasti Yuan di Cina. Tentara Timur nyan meubagoë bansa dan that geutakot, dan ka jipeuhancô saboh beunagi nyang luwah di Asia, Aprika, ngon Iërupa. Ureuëng carông geupeukira bahwa prang jih nyan ka jipeumaté meujuta-juta droë ureuëng. Nibak mandum wilayah nyang jireubôt, Khawarismi nyang paléng parah, saweueb wilayah nyan sabe jibeudoh lawan jih. Timur ka jipeulancarkan limong go prang keu Khawarismi.

Gobnyan nakeuh yahwa Sultan Timurid, ahli falak ngon ahli matematika Ulugh Beg, nyang geupeurintah Asia Teungoh dari thôn 1411 sampoe 1449, ngon nakeuh indatu keu-lhèe Babur (1483–1530), ureueng nyang peudong Keurajeuen Mughal.

## Nè